На основу члана 200. став 6. Устава Републике Србије,

Влада, уз супотпис председника Републике, доноси

**У Р Е Д Б У**

**о роковима у судским поступцима за време ванредног стања проглашеног**

**15. марта 2020. године**

Члан 1.

Рокови за подношење тужбе у парничном поступку, приватне тужбе у кривичном поступку, предлога за покретање ванпарничног поступка или поступка извршења и обезбеђења, подношење тужбе у управном спору и подношење уставне жалбе, престају тећи за време ванредног стања проглашеног 15. марта 2020. године.

Члан 2.

Рокови за изјављивање правних лекова, правних средстава или за предузимање других процесних радњи у поступцима из члана 1. ове уредбе, престају тећи за време ванредног стања проглашеног 15. марта 2020. године.

У кривичном поступку, прекршајном поступку и поступку за привредне преступе, рокови за изјављивање жалби на одлуке којима се поступак окончава, као и за изјављивање ванредних правних лекова, престају тећи за време ванредног стања проглашеног 15. марта 2020. године.

Члан 3.

Ова уредба ступа на снагу даном објављивања у „Службеном гласнику Републике Србије”.

05 Број: 53-2693/2020

У Београду, 20. марта 2020. године

В Л А Д А

|  |  |
| --- | --- |
| ПРЕДСЕДНИК РЕПУБЛИКЕ  Александар Вучић | ПРВИ ПОТПРЕДСЕДНИК ВЛАДЕ  Ивица Дачић |
|  |  |